VENDIM

Nr. 265, datë 14.10.2022

MBI FILLIMIN E PROCEDURËS PËR LICENCIMIN E SHOQËRISË “DIMAX ALBANIA” SHPK, NË VEPRIMTARINË E PRODHIMIT TË ENERGJISË ELEKTRIKE NGA CENTRALI FOTOVOLTAIK, ME KAPACITET TË INSTALUAR 2 mw
Në mbështetje të nenit 16 dhe nenit 37, pika 2, germa “a”, të ligjit nr. 43/2015, “Për sektorin e energjisë elektrike”, të ndryshuar; të nenit 4, pika 1, germa “a”, nenit 5, pika 1, germa “a” dhe nenit 10, pikat 1 dhe 3, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të miratuar me vendimin e Bordit të Entit Rregullator të Energjisë (ERE) nr. 109, datë 29.6.2016, e ndryshuar; si dhe nenit 15 dhe nenit 19, pika 1, germa “a”, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 14.10.2022, mbasi shqyrtoi relacionin me nr. 1799/5 prot., datë 12.10.2022, të Drejtorisë së Licencimit, Autorizimeve dhe Mbikëqyrjes, “Mbi fillimin e procedurës për licencimin e shoqërisë ‘Dimax Albania’ sh.p.k., në veprimtarinë e prodhimit të energjisë elektrike nga centrali fotovoltaik, me kapacitet të instaluar 2 mw”,

konstatoi se: 

- Shoqëria “Dimax Albania” sh.p.k., me shkresën e protokolluar në ERE me nr. 1749 prot., datë 3.10.2022, ka paraqitur kërkesën për licencim në veprimtarinë e prodhimit të energjisë elektrike nga centrali fotovoltaik, me kapacitet të instaluar 2 mw. 

- Në zbatim të përcaktimeve të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të ndryshuar, aplikuesi për licencim në veprimtarinë e prodhimit të energjisë elektrike duhet të depozitojë në ERE: dokumentacionin e përgjithshëm për të gjitha aplikimet për pajisje me licencë (neni 9, pika 1); dokumentacionin specifik për licencën e prodhimit të energjisë elektrike (neni 9, pika 2.1); shtojcën 1, shtojcën 1A dhe shtojcën 2 të plotësuar; si dhe të ketë kryer pagesën për regjistrim dhe shqyrtim të një aplikimi (aneksi A).

- Aplikuesi ka derdhur për llogari të ERE-s një shumë më të madhe se sa është përcaktuar në aneksin A të rregullores, ndaj pagesa shtesë do t’i kthehet në vijim.

- Nga shqyrtimi i këtij aplikimi rezulton se shoqëria “Dimax Albania” sh.p.k. ka plotësuar dokumentacionin, në zbatim të nenit 9, pikës 1.1, germat “a”, “b” dhe “c”; pikës 1.2, germat “a” dhe “d”; pikës 1.3, germat “b” dhe “c”; pikës 2.1, germat “a”, “b”, “c”, “d”, “e” dhe “f”. 

- Nga ky aplikim rezulton se mungon dokumentacioni, si vijon: 

Pika 1.2, “Dokumentacioni juridik dhe administrativ”:
- Germa “b”: Aplikuesi duhet të depozitojë vërtetimin për gjendjen gjyqësore (dëshmi penaliteti) për vetë shoqërisë “Dimax Albania” sh.p.k.

- Germa “c”: Shoqëria duhet të depozitojë informacion mbi funksionet që kryen çdo departament i strukturës organizative, në lidhje me veprimtarinë e prodhimit të energjisë elektrike.

Pika 1.3, “Dokumentacioni financiar dhe fiskal”:
- Germa “a”: Shoqëria duhet të depozitojë në ERE, vërtetimin mbi shlyerjen e detyrimeve ndaj organeve tatimore, i cili nuk duhet të jetë lëshuar më parë se 1 muaj nga paraqitja e aplikimit.

Për gjithë sa më sipër, Bordi i ERE-s 

VENDOSI:

1. Të fillojë procedurën për licencimin e shoqërisë “Dimax Albania” sh.p.k., në veprimtarinë e prodhimit të energjisë elektrike nga centrali fotovoltaik, me kapacitet të instaluar 2 mw, për një afat 25-vjeçar.
2. Drejtoria e Licencimit, Autorizimeve dhe Mbikëqyrjes të njoftojë aplikuesin dhe Ministrinë e Infrastrukturës dhe Energjisë për vendimin e Bordit të ERE-s.

Ky vendim  hyn në  fuqi  menjëherë. 

Çdo  palë e përfshirë në  këtë  procedurë  mund t’i  kërkojë  ERE-s,  brenda  7 ditëve  kalendarike  nga data  e  marrjes  së  vendimit, rishikimin e  vendimit  të  Bordit,  në  rast  se  ka  siguruar  prova  të  reja  që mund ta  çojnë  Bordin në  marrjen e  një  vendimi  të  ndryshëm  nga  i  mëparshmi  apo për  gabime materiale të konstatuara.  Për  këtë  vendim  mund të  bëhet  ankim  në  Gjykatën  Administrative  Tiranë, brenda  30 ditëve  kalendarike  nga  dita  e  publikimit  në  Fletoren  Zyrtare. 

Ky vendim  botohet  në  Fletoren  Zyrtare.

KRYETAR 

 Petrit Ahmeti


